3 घंटे में 3 ट्रकों से 54 मवेशी जब्त तीन आरोपियों को किया गिरफ्तार
इंदौर-इच्छापुर हाईवे पर रविवार देररात गोवंश से भरे तीन ट्रक निंबोला पुलिस ने घेराबंदी कर जब्त किए है। इनमें 54 मवेशी ठूंस-ठूंस कर भरे मिले। गनीमत रही किसी की मौत नहीं हुई है। पुलिस ने मौके से तीन आरोपियों को गिरफ्तार किया। मवेशियों को इच्छापुर गोशाला पहुंचाया गया।
टीआई सौरभ पांडे ने बताया मुखबिर से सूचना मिली थी कि देररात पंजाब से महाराष्ट्र जा रहे तीन ट्रकों में मवेशी भरे है। इसके बाद अलग-अलग टीम गठित कर निंबोला और रईपुरा के बीच तैनात की गई। तड़के 3.30 बजे पहला वाहन पीबी 11 बीए 6922 को प्राथमिक स्वास्थ केंद्र के पास रोका। इसमें 17 मवेशी भरे मिले। इसकी कीमत 1 लाख 12 हजार रुपए है। कार्रवाई में अमृतसर निवासी आरोपी चालक जीना उर्फ सुखविंदर बलदेवसिंह को गिरफ्तार किया। दूसरा ट्रक पीबी 08 बीए 9077 को सुबह 4.50 बजे रईपुरा के पास रोका। तलाशी के दौरान 15 गोवंश मिले। इसकी कीमत 1 लाख 20 हजार 500 रुपए है। कार्रवाई में अमृतसर निवासी लखबीरसिंख उर्फ बरखा पिता बलकरसिख को गिरफ्तार किया। तीसरा ट्रक पीबी 06 एन 2971 को रईपुरा के पास सुबह 6.30 बजे पकड़ा। इसमें 22 गाेवंश भरे मिले। इसकी कीमत 1 लाख 57 हजार रुपए है। कार्रवाई में आरोपी विचत्तरसिंह पिता वीरसिंह को गिरफ्तार किया। तीनों ट्रकों में 7 गाय अन्य केड़े थे। सभी को इच्छापुर की गोशाला में रखा है। कार्रवाई में टीआई सौरभ पांडे, एएसआई रवि गीते, आरक्षक अजयसिंह चौहान, शरीफ तड़वी, सुरेश राठौर शामिल थे। निंबोला पुलिस ने पशु क्रूरता अधिनियम और गोवंश तस्करी की धारा लगाकर केस दर्ज किया। दोपहर में आरोपियों को न्यायालय में पेश कर जेल भेजा।
कार्रवाई की खबर लगते ही थाने में हिंदू संगठन के कार्यकर्ता जुटे। निंबोला टीआई सौरभ पांडे और स्टाफ का पुष्पमाला पहनाकर स्वागत किया। पशुक्रूरता के खिलाफ इस साल सबसे ज्यादा मवेशी पकड़ने पर हर्ष व्यक्त किया।
hin_Deva hin_Deva hin_Deva hin_Deva